LinkedIn anklages for at spionere på brugernes computere

LinkedIn er havnet i en ny overvågningsstorm, men denne gang rammer sagen også direkte op mod Microsoft, som ejer platformen. Kritikere beskylder nu LinkedIn for i hemmelighed at scanne brugernes browsere for installerede udvidelser og samle tekniske data, der kan bruges til at genkende enheden igen og igen. BrowserGate hævder, at scanningen sker på hver sideindlæsning, uden tydelig information til brugeren.

Det er netop dét, der gør historien så eksplosiv. LinkedIn er ikke et anonymt socialt medie, hvor platformen kun kender et brugernavn og en mailadresse. Det er et Microsoft-ejet erhvervsnetværk, hvor brugerne selv oplyser navn, jobtitel, arbejdsgiver og karrierehistorik. Hvis platformen samtidig kortlægger browseren i baggrunden, bliver det pludselig en langt tungere sag end almindelig online sporing.

Mere end bare cookies og almindelig tracking

Ifølge BrowserGate handler det ikke bare om cookies og klassisk tracking. Undersøgelsen påstår, at LinkedIn aktivt scanner efter browserudvidelser og bygger et digitalt fingeraftryk af brugerens enhed. BrowserGate har desuden offentliggjort en database, som ifølge dem viser, at listen over udvidelser er vokset kraftigt og nu tæller flere tusinde.

Kritikken bliver endnu mere alvorlig, fordi browserudvidelser kan afsløre overraskende meget om et menneske. BrowserGate hævder, at LinkedIns scanning kan pege på alt fra jobsøgning til politiske holdninger, religiøse forhold og særlige behov, alt efter hvilke værktøjer der er installeret. Det er påstande fra en aktivistisk undersøgelse og ikke en domstolsafgørelse, men hvis beskrivelsen holder, er det svært at kalde det en bagatel.

Har du en profil på LinkedIn?

JaJa, men den ryger nuNej Stem

Mistanke om overvågning af rivalernes værktøjer

Samtidig rammer sagen Microsoft på et ømt punkt: tillid. LinkedIn markedsføres som et professionelt netværk, men beskyldningen er nu, at platformen opfører sig mere som en skjult overvåger end som en neutral mellemmand. BrowserGate hævder også, at LinkedIn scanner efter en lang række værktøjer, som konkurrerer med virksomhedens egne salgsprodukter. Hvis det er korrekt, handler sagen ikke kun om privatliv, men også om magt og markedskontrol.

LinkedIn beskriver i sin europæiske privatlivsmeddelelse, at selskabet indsamler data som IP-adresse, device ID, user agent, browsertype, operativsystem og andre online-identifikatorer. LinkedIns cookie-oversigt nævner også cookies, der bruges til at identificere enheder og opdage misbrug. Men kritikken fra BrowserGate går på, at den mere vidtgående scanning af installerede browserudvidelser ikke fremgår klart nok af de oplysninger, brugerne får.

Anklagen lyder, at Microsofts LinkedIn samtidig kan være i gang med at kigge langt dybere ind i din browser, end de fleste nogensinde ville sige ja til. Og det er præcis derfor, denne sag kan udvikle sig til en regulær privacy-bombe for både LinkedIn og Microsoft.

LinkedIn anklages for at spionere på brugernes computere